Fakta homma
Jaksot > Tuotantovuosi 1997

Hansun suhde Reimaan ei ole edennyt, eikä edellisen tuotantokauden sivuhenkilöitä ole mukana. Hansu ja Pirre lähtevät "rengasmatkalle", Heka jää kotimieheksi. Pirre toivoo, että Hansu löytäisi itselleen mukavan "karpaasin" Suomen kesästä, mutta toisaalta aina kun kuvioihin ilmaantuu mies, josta Hansu on kiinnostunut, Pirre kehottaa Hansua torjumaan tämän. Sivuhenkilöitä on runsaasti, mutta heitä ei ole lainkaan kreditoitu, vaan heidät on mainittu lopputeksteissä "avustajiksi".
Noin 25–30-minuuttisina jaksot ovat selkeästi pidempiä kuin aiempien tuotantokausien jaksot. Yhteensä tuotantokauden jaksot kestävät noin 219 minuuttia. Riitta Havukainen käsikirjoitti jaksot 1, 4, 5 ja 6. Eija Vilpas puolestaan käsikirjoitti jaksot 2, 3, 7 ja 8. Ohjaajana toimi Anssi Repo ja tuottajana Ulla Majuri.
| Jakso | Nimi | Sisältö | Vierailevat näyttelijät | Kesto | Ensiesitys |
| --- | --- | --- | --- | --- | --- |
| 1. | Adidas, amigos! | Hansu ehdottaa Pirrelle pientä kotimaanmatkaa. "Kamalan kiva ajatus!", Pirre innostuu. Heka jää kotimieheksi, Pasi ja Mervi puolestaan menevät kesäleireille. Pirre antaa Hekalle tarkat ohjeet, hän puhuu ne kasettinauhalle; Hekalla on kuulokkeet korvillaan. Myös Hansu tahollaan ohjeistaa Hekaa, joka lupautuu hoitamaan hänen kotiaan matkan ajan. Myöhemmin iltapäivällä Pirre ja Heka hämmästyvät nähdessään Hansun makaavan sohvallaan sairaanoloisena. Näennäistieteisiin uskova Hansu kertoo lukeneensa biorytmeistä, että matkaan ei kerta kaikkiaan kannata nyt lähteä - Pasin täysorpous häämöttää, panoksena elämä, Hansu lataa dramaattisesti. Heka keksii hakea kioskilta lehden, josta löytyy horoskooppi, joka kannustaa neitsyitä, siis myös Hansua, lähtemään matkalle. Hansu on helpottunut horoskoopin luettuaan. Ennen matkaan lähtöä kolmikko viettää pienen hiljaisen tuokion, Pirrekin malttaa istua hiljaa paikoillaan hetken, kun kyse on vanhasta venäläisestä perinteestä. Hansu ja Pirre lähtevät matkaan Pirren siivousfirman Toyota Hiacella. Auliksen valokuva otetaan mukaan. |  | 27.20 |  |
| 2. | Humanoideja Härmälässä! | Hansu ja Pirre saapuvat Härmälän leirintäalueelle. Telttaa pystyttäessään he keskustelevat yliluonnollisista ilmiöistä, joihin Hansu uskoo, mutta joita Pirre pitää lähinnä humpuukina. "Sit kun he ihan vapaast ajas ja paikas liikkuu, et vaik tähän ilmestys. Kun on se kyky", Hansu selvittää humanoideista lukemiaan juttuja. Yliluonnollisista kokemuksista juttelun myötä Hansu alkaa tulkita kaikki tapahtumat yliluonnollisiksi, "voimii" on liikkeellä, hän uskoo. Hansu ja Pirre hukkaavat kattilansa, ja menevät kertomaan asiasta leirintäalueen työntekijälle. Hansu epäilee työntekijää humanoidiksi, Pirre alkaa tuskastua Hansun vouhotukseen. Hansu uskoo että kattilan on varastanut muuan mies, jonka kanssa Hansu ja Pirre joutuivat kahnauksiin pariinkin otteeseen. Yöllä naiset tunkeutuvat miehen telttaan, mies luonnollisesti raivostuu. Aamulla leirintäalueen työntekijä tulee kertomaan naisille, että näistä on tehty lukuisia valituksia. Kattila löytyy yllättäen Hiacen katolta. Hansu lupaa Pirrelle, ettei enää lue yliluonnollisista ilmiöistä kertovia julkaisuja. Hansu ja Pirre lähtevät ja ajavat huoltoaseman kautta Raision asuntomessuille, missä Hansu ihastuu huippumoderniin turvataloon. Lopussa naiset katsovat näköalapaikalta etäisyydessä häämöttävää taajamaa, jonka täytyy olla Turku. | Avustajia | 26.56 |  |
| 3. | Suamen Turku | Hansu ja Pirre katsastavat Turun nähtävyyksiä. Museoalus Keihässalmella Pirre innostuu laivan peleistä ja vehkeistä, naiset hieman flirttailevat itseään huomattavasti nuoremman museonhoitajan kanssa. Turun linnassa Pirre käyttäytyy tapansa mukaan perin äänekkäästi, joten Hansun täytyy huomauttaa: "Suu kiinni! Herätetään kiusallist huomioo". Naiset alkavat syödä eväitään sopimattomassa paikassa, mistä museon työntekijän täytyy ojentaa heitä. Linnan vankityrmässä he suorastaan ahdistuvat. Luostarinmäen käsityöläismuseossa seurataan muun muassa erään käsityöläisen työskentelyä. Pirreä miellyttää kohteen arkisuus juhlavan linnan jälkeen. Kahvilassa hän tunnelmoi kahvia siemaillessaan "Ai ai, ai ai ja kuule, ai ai ja tekee hyvää!". Viimeisenä kohteena on lääninviraston edessä sijaitseva koboltinsininen ympäristötaideteos Taivaalliset vaunut, jonka muotokieli ei avaudu Hansulle ja Pirrelle ensinkään. Viimeisessä kohtauksessa ollaan meren rannalla, missä Hansu herkistyy runoilemaan. Lähietäisyydeltä lipuva jättimäinen autolautta Silja Europa säikäyttää Hansun. | Avustajia | 26.10 |  |
| 4. | Balladi Saimaalla | Hansun ja Pirren rengasmatka on edennyt Savonlinnaan. "Komee on pytinki!", toteaa Pirre Olavinlinnasta. Linnan sisällä hän änkeää itsensä muurissa olevaan onkaloon ja on loukata jalkansa kompastuttuaan. Ulkoapäin Olavinlinna on naisten mielestä siivoton, joten he antavat asiasta huomautuksen, terveiset museovirastolle. "Peskää linna!", Pirre kehottaa. Savonlinnan kauppatorilla syödään lörtsyt. Naiset luulevat näkevänsä jääkiekkomaalivahti Jarmo Myllyksen, joka tosin lienee joku aivan toinen henkilö, Ripa nimeltään. Hansu ostaa pahkakellon torilta, samanlaisen, jollaisia Pirren isä Arvi teki aikoinaan. Seuraavana vuorossa on sisävesiristeily S/S Heinävedellä, tuolloin noin 90 vuotta vanhalla höyrylaivalla. Naiset aterioivat laivalla, muikkuja. Laivan ravintolassa he tapansa mukaan riekkuvat äänekkäästi. Kun laiva tuuttaa, Hansu luulee, että on jokin hätä, mutta pian hän toteaa ylireagoineensa. Ei ollutkaan kyseessä Titanicin kohtalo. Salskea laivapoika on hieman hämillään naisilta saamastaan ylenpalttisesta huomiosta saattaessaan näitä laivasta kuivalle maalle. | Avustajia | 24.42 |  |
| 5. | Taidetta ja hartautta | Pirre ja Hansu ovat rantautuneet Punkaharjun Retretin taidekeskuksen lähistölle. Hansu haluaa nähdä Retretin, Pirreä se ei kiinnosta. Syntyy riita. Hansu menee yksin katsomaan Retretin näyttelyä, Pirre suuntaa ravintolan terassille. Hänen seuraansa lyöttäytyy mies, joka naurattaa häntä kaksimielisillä vitseillään. Tällä välin Hansu nauttii Retretin taideteoksista. Palattuaan maan pinnalle Hansu löytää Pirren nokosilta taivasalla. "Himputin himputti! Ottiks hän nyt olutta sit riidan päälle siihen malliin, et siin vaan röhnöttää", Hansu miettii hädissään. Pirre herää ja kertoo suuresta pölynimurista, jonka hän näki unessaan. Seuraavaksi naiset ajavat Punkaharjun Harjutietä ja pitävät tauon Saimaan rannalla, juovat "punkahuomiot", "kun on munkkii pussis". Kahvittelun jälkeen Pirre lepäilee ja Hansu halailee puita, mitä Pirre pitää outona. Seuraavana on vuorossa Kerimäen kirkko. Naiset viettävät pienen hiljaisen hetken Auliksen muistoksi kirkon sisällä. Heidän lähellään sattuu olemaan eräs Piia, jonka kännykkä soi ja soittoäänenä on Säkkijärven polkka. Piia kailottaa kännykkäänsä äänekkäästi, mistä Pirre ja Hansu suuttuvat. He seuraavat Piiaa ulos, syntyy riita kirkon pihalla. Pirre heittää Piian kännykän puskaan. "Kyllä mulla verenpaine nousi", Pirre toteaa riidan päätteeksi. Lopuksi Hansu ja Pirre menevät nauttimaan "hartaushuomiot ja nisut". | Avustajia | 26.35 |  |
| 6. | Villasukka ja veneentappi | Hansu ja Pirre ovat leiriytyneet järven rannalle. He ehostavat itseään, sillä tarkoituksena on mennä lavatansseihin, joissa artistina on Rainer Bollström. Huomattuaan että tanssipaikalla on runsaasti romaneja, Hansu haluaa perääntyä. Hän pelkää pitkäkyntisiä, "kuohahtavaa romanisakkia". Pirre suorastaan vaatii vastentahtoista Hansua tulemaan tanssipaikalle. Tanssin lomassa pienellä tauolla Hansun haalariin ilmestyy palojälki, mistä Pirre syyttää vieressä seisovaa, tupakoivaa naista. Nainen kieltää syyllisyytensä. Järjestyksenvalvoja tulee rauhoittamaan tilanteen ja Hansun tunnekuohut. Myöhemmin Hansu ja Pirre tapaavat Rainerin lavan takana ja saavat nimikirjoitukset. Auringon vihdoin laskeuduttua he tutustuvat edustaja Leo Marjamäkeen. "Leskee ollaan ihan et yksin kans täl tahol", Hansu kertoo elämäntilanteestaan Leolle, joka sanoo olevansa perheetön. Leon ja Hansun välillä on pientä ihastumista. Seuraavana päivänä Hansu ja Pirre poikkeavat Aira Samulinin luona Hyrsylän mutkassa. Samulin istuu puutarhakeinussa kissa sylissään. Hirsilinnassaan hän tarjoaa naisille kahvit ja karjalanpiirakoita. "Onks ne tuoreita", Pirre kysäisee piirakoista. Naiset juttelevat Samulinin kanssa viihdealasta ja onnesta. "Ihan pienist asioist usein sen onnen löytää", Hansu filosofoi. Kahvin jälkeen naiset menevät piharakennukseen katsomaan Samulinin nukkekokoelmaa ja saavat myös pienen tanssitunnin. "Herran jesta ja varren kans", Pirre ihastelee leluaarteita. | Avustajia, Aira Samulin (omana itsenään) | 28.32 |  |
| 7. | Latomeren kosketus | Jakso alkaa Iittalan lasitehtaalta Hämeenlinnan lähistöltä. Sieltä matka jatkuu Pohjanmaalle, latomeren äärellä Hansu ja Pirre juttelevat pohjalaisesta kansanluonteesta. Seinäjoen maatalousnäyttelyssä nuorehko mies yrittää tehdä tuttavuutta Pirren kanssa, mutta tämä ei innostu miehen seurasta. Hansu taasen tutustuu pohjalaiseen Atsoon ja ihastuu tähän. Pirre kiipeää leikkuupuimurin ohjaamoon, jolloin Hansu livahtaa etsimään Atsoa. Huomattuaan Hansun kadonneen, Pirre ryntää etsimään Hansua. "Kas kun ihan letkuks vetää jaloist näin tää tavaton yhteisymmärrys", Hansu lirkuttelee Atsolle ja kiehnää itseään miestä vasten. Pirre tulee paikalle ja ottaa Hansun mukaansa. Seinäjoen Lakeuden Ristin äärellä he puhuvat Alvar Aallosta ja arkkitehtuurista. Sitten suunnataan jälleen Hämeeseen. Naiset menevät Aulangolle katsomaan hotellin savupiippua, johon putoaminen koitui aikoinaan näyttelijä Sirkka Sarin kohtaloksi. "Vieläkin ottaa päähän, vanha asia, nelkytluvult", Pirre päivittelee. Naiset keskustelevat ikuisuusasioista Aulangon näköalapaikalle kivutessaan. "Tiuku repii! Kohteet odottaa!", Pirre toteaa lopussa. | Avustajia | 28.18 |  |
| 8. | Ajasta ikuisuuteen | Pirre ja Hansu ovat Hämeenlinnan keskustassa. He keskustelevat muun muassa plastiikkakirurgiasta. "Ihan on naisil tää oma kaamee vanhenemisen pelko, tää luonnottomuus. Et ei suostuta vanheneen, et ajaa sinne plastikol tää kauhu...", Hansu selvittää näkemyksiään. Naiset suuntaavat Hämeenlinnan taidemuseoon ja edelleen Jean Sibeliuksen synnyinkotiin. Sen jälkeen he käyvät läheisessä varuskunnassa tapaamassa Hekan veljenpoikaa Repeä mukanaan muovipussi täynnä Tarjoustalosta ostettuja sukkia. He eksyvät varikkohalliin, josta eräs jääkärikapteeni saattaa heidät sotilaskotiin. Siellä he nousevat lavalle kuuluttamaan Repeä. "Setäs muija eli tätis Pirjo on tullu käymään, tänne, tu esiin jos kuulet", Pirre huutaa. Repe tulee hieman nolona keskeyttämään: "Pirre-täti ja Hansu, mitä te meuhkaatte", hän ohjaa naiset alas lavalta. Pirre tarjoaa kahvit ja asettaa Repen eteen tolkuttoman munkkiläjän. Naiset innostuvat laulamaan "Liisa pien'". Varuskunnasta Hansu ja Pirre ajavat Tuomo Heiskarin Rottinkihuonekalujen erikoismyymälän kautta Loimaalle, missä Heka ja kakarat jo odottavat malttamattomina. Autosta noustuaan naiset alkavat innokkaasti tohottaa "Pasi, äidin pieni!", "Mervi-kulta! Lapsi, mutsin aurinko!". Heka ja lapset ovat järjestäneet grillijuhlan puutarhaan. Heka pitää pienen puheen. Lopussa lauletaan "Kotimaani ompi Suomi". Jakson loppuun on liitetty muutaman minuutin kooste Hansun ja Pirren matkan kohokohdista, koosteen kuvanlaatu on madallettu vastaamaan 1990-luvun kotivideotasoa. | Avustajia | 30.19 |  |